**Grozījumu Ministru kabineta 2014.gada 14.oktobra noteikumos Nr.628 “Noteikumi par pašvaldību teritorijas attīstības plānošanas dokumentiem” sākotnējās ietekmes novērtējuma ziņojums
(anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Grozījumu Ministru kabineta 2014.gada 14.oktobra noteikumos Nr.628 “Noteikumi par pašvaldību teritorijas attīstības plānošanas dokumentiem” (turpmāk – noteikumu projekts) mērķis ir aktualizēt Ministru kabineta 2014.gada 14.oktobra noteikumos Nr.628 “Noteikumi par pašvaldību teritorijas attīstības plānošanas dokumentiem” (turpmāk – noteikumi Nr.628) ietvertās normas, papildinot tās ar regulējumu attiecībā uz valstspilsētām, kuru termins ieviests ar 2020.gada 10.jūnija **Administratīvo teritoriju un apdzīvoto vietu likuma** 4.pantu, un kuras nodrošina attīstības plānošanas dokumenta izstrādi arī pieguļošajām novada pašvaldībām. **Pārejas noteikumu** 25.punkts nosaka sadarbības institūciju izveidi Daugavpils valstspilsētas pašvaldībai ar pašvaldībām, kuras veidos jaunizveidojamo Augšdaugavas novadu, Liepājas valstspilsētas pašvaldībai ar pašvaldībām, kuras veidos jaunizveidojamo Dienvidkurzemes novadu, Ventspils valstspilsētas pašvaldībai un Ventspils novada pašvaldībai, Jelgavas valstspilsētas pašvaldībai un pašvaldībām, kuras veidos jaunizveidojamo Jelgavas novadu, Rēzeknes valstspilsētas pašvaldībai ar pašvaldībām, kuras veidos jaunizveidojamo Rēzeknes novadu. Savukārt **Pārejas noteikumu** 9.punkts nosaka termiņu, līdz kuram ir jāizstrādā jaunizveidojamā novada teritorijas attīstības plānošanas dokumentu projekti.Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Teritorijas attīstības plānošanas likuma 7.panta pirmās daļas 4. un 5.punkts. Administratīvo teritoriju un apdzīvoto vietu likuma pārejas noteikumu 9. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts paredz šādus noteikumu Nr.628 grozījumus:1. noteikumi Nr.628 papildināti ar 2.1 un 2.2 punktu, kuri nosaka valstspilsētu pienākumu sadarboties ar pieguļošajām novadu pašvaldībām ilgtspējīgas attīstības stratēģijas un attīstības programmas izstrādē, veidojot kopēju sadarbības iestādi. Sadarbības iestāde pildīs izstrādes vadītāja un noteikumu Nr.628 11.punktā noteikto funkciju, kā arī nodrošinās attiecīgo dokumentu izstrādi teritorijas attīstības plānošanas informācijas sistēmā (turpmāk – sistēma), kā arī nodrošinās vienlaicīgu attīstības plānošanas dokumentu izstrādi iesaistītajās pašvaldībās.

Līdz ar to noteikumu projekts arī papildināts ar 20.1 punktu, nosakot regulējumu pašvaldības ilgtspējīgas attīstības stratēģijām, lai ietvertu kopīgu stratēģisko daļu, un kopīgu telpiskās attīstības perspektīvu, kā arī papildināts ar 25.1 punktu, nosakot regulējumu pašvaldības attīstības programmām, lai ietvertu kopīgu stratēģisko daļu un rīcību, savukārt investīciju plānā ietvertu kopīgos un atšķirīgos projektus, kā arī paredzot kopīgus uzraudzības rādītājus.Noteikumu projekts paredz noteikt 2.1 punktā minēto plānošanas dokumentu izstrādes kārtību, ieviešot jaunu 74.1 punktu. Kārtība paredzēs, ka ikviena pašvaldība pieņems noteikumu Nr.628 66.punktā noteikto lēmumu, ar kuru uzsāks attīstības plānošanas dokumenta izstrādi vai aktualizēšanu, un apstiprinās izstrādes vadītāju un darba uzdevumu, kā arī noteikumu Nr.628 67.punktā noteikto lēmumu, ar kuru attīstības plānošanas dokuments tiek nodots publiskajai apspriešanai. Izveidotā sadarbības iestāde nodrošinās ilgtspējīgas attīstības stratēģijas vai attīstības programmas projekta sagatavošanu un informēs attiecīgo plānošanas reģionu par atzinuma sniegšanas nepieciešamību. Pēc plānošanas reģiona atzinuma saņemšanas sadarbības iestāde izvērtēs atzinumā izteiktos iebildumus un priekšlikumus, panākot vienošanas par to ņemšanu vai neņemšanu vērā. Ņemot vērā saskaņošanas ar plānošanas reģionu un publiskās apspriešanas rezultātus, sadarbības iestāde sagatavos priekšlikumu pašvaldības lēmuma pieņemšanai.1. mainīts noteikumu Nr.628 16.punkta regulējums, nodrošinot publiskās apspriešanas termiņa skaidru un nepārprotamu sākuma datumu – ne agrāk kā piecas darba dienas pēc attiecīgā plānošanas dokumenta redakcijas publicēšanas sistēmā.
2. lai harmonizētu teritorijas attīstības plānošanas dokumentu izstrādes procedūru, noteikumu Nr.628 59.punkts tiek izteikts jaunā redakcijā, paredzot, ka atzinumus par plānošanas dokumentu redakciju institūcijas sniedz divu nedēļu laikā no dienas, kad uzsākta publiskā apspriešana, aizstājot līdzšinējo nosacījumu – divu nedēļu laikā no dienas, kad sistēmā publicēts paziņojums.
3. ņemot vērā, ka Teritorijas plānojumu teritorijas izmantošanas un apbūves noteikumos tiek ietvertas normas, kuru izpilde saistīta ar Būvniecības informācijas sistēmu, kas ir būvniecību pārraugošās Ekonomikas ministrijas kompetencē, noteikumi papildināti ar 62.1 punktu, kas noteic, ka Ekonomikas ministrija izskata un sniedz atzinumu par Teritorijas plānojumu teritorijas izmantošanas un apbūves noteikumos iekļauto normu atbilstību būvniecību reglamentējošo normatīvo aktu prasībām.
4. no noteikumu Nr.628 83. un 111.punktiem tiek svītrots vārds “sistēmā”, tādejādi minētos noteikumu Nr.628 punktus harmonizējot ar noteikumu projekta 16.punktu, paziņojuma publicēšanas pienākumu atstājot pašvaldības tīmekļa vietnēs.
5. noteikumu projekts paredz jaunu 126.1 punktu, kas nosaka pašvaldības pienākumu izstrādāt pārskatu par detālplānojumu īstenošanas rezultātiem ne retāk kā reizi divos gados. Noteikumu projekta punkta termiņš ir harmonizēts ar noteikumu Nr.628 103.punktu, kas reglamentē detālplānojuma darba uzdevuma derīguma termiņu – divus gadus.
 |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, institūcijas, kuras ir attīstības plānošanas dokumentu izstrādes nosacījumu un atzinumu sniedzējas, attīstības plānošanas dokumentu izstrādes komersanti. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības mērķgrupai noteikumu projekts pēc būtības nemainīs veicamās darbības, līdz ar to neietekmēs administratīvo slogu.Izstrādājot noteikumu projektu, tika izvērtēta ietekme uz uzņēmējdarbības vidi, maziem, vidējiem uzņēmumiem, mikrouzņēmumiem un jaunuzņēmumiem (MVU tests). Secināts, ka noteikumu projektā ietvertais tiesiskais regulējums neietekmēs minēto uzņēmumu darbību.Noteikumu projektam nav ietekmes uz Nacionālā attīstības plāna rādītājiem mikrolīmenī vai makrolīmenī.Noteikumu projektam nav ietekmes uz konkurenci.Noteikumu projekts tiešā veidā nerada ietekmi uz cilvēku veselību un vidi. |
| 3. | Administratīvo izmaksu monetārs novērtējums | Noteikumu projekta tiesiskais regulējums neradīs papildus administratīvās izmaksas. |
| 4. | Atbilstības izmaksu monetārs novērtējums | Noteikumu projekta tiesiskā regulējuma izpilde neradīs papildus izmaksas fiziskām vai juridiskām personām. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |
|  **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji aicināti līdzdarboties, rakstiski sniedzot viedokli par likumprojektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Vides aizsardzības un reģionālās attīstības ministrijas tīmekļvietnē. |
| 2. | Sabiedrības līdzdalība projekta izstrādē | Noteikumu projekts un tā sākotnējās ietekmes novērtējuma ziņojums (anotācija) 2020. gada 21. jūlijā ievietots Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv) un iesniegts Valsts kancelejā publicēšanai tās tīmekļvietnē, līdz ar to ieinteresētajām personām ir iespēja izteikt viedokli un sniegt priekšlikumus. |
| 3. | Sabiedrības līdzdalības rezultāti | Sabiedrības līdzdalības procedūras ietvaros priekšlikumi vai iebildumi netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts nerada institucionālas izmaiņas attiecībā uz izpildē iesaistītajām valsts pārvaldes institūcijām. Jaunu institūciju izveide, esošu institūciju likvidācija vai reorganizācija netiek paredzēta. |
| 3. | Cita informācija | Nav |

Vides aizsardzības un

reģionālās attīstības ministrs J. Pūce

Vīksna 67026912

Vivita.Viksna@varam.gov.lv